  Анжелика Тихонова корреспондент Удмуртиысь калык суредась, тодосчи, этнограф Семён Виноградов «Лудорвай» музей-заповедниклэсь коллекцизэ куиськемъёсын, удмурт дэремъёсын но мукет арбериосын будэтӥз. Со сярысь ивортодэтъя «Удмуртия» агентстволы «Лудорвай» музей-заповедникысь тодосъя ӧнерчи Галина Тарануха вераз. Семён Николаевич Виноградов милесьтым фондъёсмес кыкетӥ арзэ ини тырмытэ. <…> Кылем арын со милемлы 16 суредъёссэ кузьмаз, нош туэ коллекцимес калык искусствоен, сяме пырем калык лулчеберетэн герӟаськем арбериосын узырмытыны юрттэ. Со костюмъёс, костюм люкетъёс, пужыятэмъёс, чыртывесьёс, ӵушконъёс, кыӵе ке аспӧртэм дӥсьёс, кудъёсыз ӧжыт кылемын ини. Тросэз со текстиль - куиськемъёс, ӵушконъёс, коверъёс но дӥсь Галина Тарануха, «Лудорвай» музей-заповедникысь тодосъя ӧнерчиСемён Виноградовлэн кузьмам арбериосыз пӧлысь ог люкетэныз та дыре «Музейные коллекции. Новые поступления 2019» (0+) адӟытонын тодматскыны луэ ини. Кыӵе ке но люкетэз адӟытонамы поттэмын ини - «Кузьымъёс но кузьмасьёс» ми сое нимаськомы. Котькуд ар ми выль вуэм арбериосын адӟытон радъяськом. Тужгес тунсыкозэ, мае кылем арын дасяны, люканы луиз, сое сяме пыремъя ини тулыс возьматӥськом. Тани али но сыӵе адӟытон ужа Галина Тарануха, «Лудорвай» музей-заповедникысь тодосъя ӧнерчиӦнерчилэн кылъёсызъя, адӟытонын, Семён Виноградовен сётэм экспонатъёс сяна, Удмуртиысь мукет адямиослэн но коллекциоссы возьматэмын. Ватсан Семён Николаевич Виноградов вордӥськиз 1936-тӥ арын 27-тӥ толшоре Алнаш ёросысь Шайтангуртын. Можгаысь педколледжез, Казаньысь суредасьёслы училищеез йылпумъяз. Москваысь чеберлыкъя В. И. Суриков нимо институтын дышетскиз. УАССР-ысь калык суредась, дышетӥсь, этнограф. Натюрморт, портрет, пейзаж ӧръёсын ужа. Тодэ вайытом, 30-тӥ куартолэзьысен 1-тӥ инвожоозь Удмуртиысь «Лудорвай» музей-заповедникын но Ижкарын нылпиослэн фольклоръя «Гуждор» улосвылкуспо праздниксы ортчоз. Тегъёс: Лулчеберет Музей Удмуртия Лудорвай адӟытон  